Урысейм и университетхэм щIэтIысхьэгъуэр щызэфIэкIащ
Урысей Федерацэм и еджапIэ нэхъыщхьэхэм щIэтIысхьэгъуэр ехъулIэныгъэхэр пылъу щекIуэкIауэ къыщалъытащ Ректорхэм я урысейпсо зэгухьэныгъэм и зэIущIэм.
Абы хэтащ УФ-м егъэджэныгъэмрэ щIэныгъэмкIэ и министр Фальков Валерий. Ректорхэм я урысейпсо зэгухьэныгъэм и тхьэмадэ, Москва къэрал университетым и ректор Садовничий Виктор жиIащ 2021-2022 гъэ еджэгъуэщIэм еджапIэ нэхъыщхьэхэм щIэсынухэр къыщыхаха Iуэхур зыхуей хуэзэу зэрекIуэкIар, адрей гъэхэм хуэмыдэжу университетхэм щеджэну хуейуэ жэрдэм зиIэ куэдым я тхылъхэр зэратар, языныкъуэ факультетхэм щекIуэкIа зэныкъуэкъур зы пIэм цIыху 60-м нэблагъэ хущIэкъуу зэрыщытар.
Апхуэдэуи тхьэмадэм къыхигъэщащ мы гъэм УФ-м Егъэджэныгъэмрэ щIэныгъэмкIэ и министерствэм къыхилъхьа IуэхугъуэщIэхэм щIэтIысхьэм дежкIи зыщIэтIысхьэмкIи сэбэпынагъ куэд пылъу къызэрыщIэкIар.
Бауманым и цIэр зезыхьэ МГТУ-м и ректор Александров Анатолий кърата тхылъхэм я бжыгъэм зэрыхэхъуар жиIащ. «Университетым щIэтIысхьэну хуейуэ тхылъ къэзытахэр зэрыкуэдым къищынэмыщIауэ, ныбжьыщIэхэм ЕГЭ-мкIэ къахьа баллхэр мы гъэм нэхъ лъагэт. Абы къыхэкIыу щIэтIысхьэн папщIэ къэпхьын хуей баллхэр мы гъэм нэхъыбащ», - жиIащ Александровым.
Томь къэрал университетым и ректор Галажинский Эдуард гу лъитащ абитуриентхэм щIыналъэ еджапIэ нэхъыщхьэхэр нэхъ къыхах зэрыхъуам.
- ЩIыналъэ вузхэм зи дэфтэр езытахэм я бжыгъэр зэрынэхъыбэр къагъэлъэгъуащ мы гъэм. Псалъэм къыдэкIуэу жыпIэмэ, ди къэрал университетым зэи къэмыхъуауэ тхылъ мин 40 къыщIалъхьат, ар я нэхъ мащIэ дыдэу абитуриент мини 10 мэхъу. ЩIалэгъуалэм, ди гуапэ зэрыхъущи, я псэупIэм и гъунэгъу университетхэр къыхах, ауэ щыхъукIи, Iэмал имыIэу, гулъытэ хэха хуащI я щIыналъэ еджапIэм къэрал рейтингым щиубыд увыпIэм, - жиIащ Галажинскэм.
МФТИ-м и ректор Ливанов Дмитрий къытеувыIащ мы гъэм щIэтIысхьэхэм балли 100 къэзыхьа ныбжьыщIэ куэд зэрахэтым. МФТИ-м зи тхылъ щIэзылъхьахэм ящыщу цIыхуи 6-м предметищымкIэ ята ЕГЭ-мкIэ балл 300 къахьащ, 47-м предметитIымкIэ ята ЕГЭ-мкIэ балл 200 къахьащ. «Мис абыхэм я нэхъыбэр, ди къэралым цIэрыIуэ щыхъуа, предметиплIымкIэ ита ЕГЭ-мкIэ балл 400 къэзыхьа Бродская Иринэ хуэдэу, зыщIэтIысхьэр Физтехращ. Иджыпсту щIэупщIэ зиIэ IT-IэщIагъэхэм къадэкIуэу, школыр къэзыухахэм нэхъыбэрэ къыхах хъуащ биологие, естественно-щIэныгъэ унэтIыныгъэхэр. КъищынэмыщIауэ, мы гъэм олимпиадэм увыпIэ къыщызыхьахэм я нэхъыбэр физикэ школхэм кIуащ», - жиIащ МФТИ-м и ректорым.
КъэпщытакIуэхэм я лэжьыгъэм кърикIуахэм щыхэплъэжым наIуэ хъуащ экзаменыншэу урысей вузхэм цIыху 6557-рэ зэрыщIэтIысхьар. Ар олимпиадэхэм щытекIуа школакIуэхэрщ. Абыхэм нэхъыбэу къыхахар -прикладная математикэмрэ информатикэмрэ, экономикэ, юриспруденцие, программнэ инженерие, прикладная математикэмрэ физикэмрэ, дохутыр, бзэщIэныгъэ, фундаментальнэ, прикладная физикэ, информатикэмрэ вычислительнэ техникэмрэ, менеджмент IэщIагъэхэрщ. Языныкъуэ университетхэм ахъшэншэу ущеджэ хъу тIысыпIэу иIэмрэ конкурсыншэу щIэхуахэм я бжыгъэмрэ зэщхьэщыкIащ. Абы къыхэкIыу, унафэ къащтэри, щIэхуа псори университетым и мылъкукIэ ирагъэджэну траухуащ.
«Гъэ еджэгъуэщIэм олимпидэхэм я егъэкIуэкIыкIэм кIэлъыплъын хуейщ, - жиIащ министр Фальков Валерий. - Ахэр еджапIэ нэхъыщхьэхэм тыншу узэрыщIэтIысхьэ гъуэгу хъуащи, къызэрызэрагъэпэщ, зэрырагъэкIуэкI щIыкIэхэр егъэфIэкIуапхъэщ.
Мы гъэм зэхьэзэхуэхэм щытекIуахэмрэ балли 100 къэзыхьахэмрэ апхуэдизкIэ куэд хъурти, бюджет тIысыпIэр университетхэм яхурикъуртэкъым. ФIыщIэ яхуэщIыпхъэщ апхуэдэ абитуриент зэчиифIэхэр езыхэм я мылъкукIэ ирагъэджэну къэзыщта университетхэм я унафэщIхэм».
НэщIэпыджэ Замирэ.
